Tåsinge Camping og Grill i det sydfynske øhav er kommet i stormvejr på de sociale medier, efter et billede af en korrespondance mellem en vred fynsk kvinde og administratoren af campingpladsen siden igår har floreret på facebook.

Her skriver Aisha Jensen fra Odense:

- Hej, jeg har lige fået af vide af en veninde, som ville campere på jeres campingplads, at I har afvist hende pga. at hun er muslim, og at I hverken ønsker muslimer eller folk med anden etnisk oprindelse på jeres campingplads. Håber ikke dette er korrekt, og jeg vil meget gerne høre det fra jer, samt hvad I mener med at 'Vi skal holde en vis standard'.

I korrespondancen svarer administratoren så:

- Det er nemlig helt rigtigt... Men håber du finder en anden campingplads.

BT har her til morgen været i kontakt med Tåsinge Camping og Grill. Her er det en Thomas, der tager telefonen. Thomas ønsker ikke at oplyse sit efternavn, men hævder at der er tale om en misforståelse.

- Det er en kæmpe misforståelse. Sagen er den, at vi har fem administratorer af vores Facebook-side, som kan svare på henvendelser. En af dem har så brugt en offentlig computer i Svendborg i går og så glemt at logge af. Herefter er der så nogen der har skrevet det her, siger han.

Hvordan kan du være sikker på, at administratoren ikke har selv har skrevet det?

- Fordi, vi stoler på vores medarbejdere. Vi kunne aldrig drømme om at afvise nogen på den måde, vi er jo afhængige af udenlandske gæster. Jeg har prøvet at skrive til den her kvinde på Facebook her til morgen for at forklare misforståelsen.